IZVEDBENA UREDBA SVETA (EU) št. 86/2013

z dne 31. januarja 2013

o izvajanju člena 11(4) Uredbe (EU) št. 753/2011 o omejevalnih ukrepih proti nekaterim posameznikom, skupinam, podjetjem in subjektom zaradi razmer v Afganistanu

SVET EVROPSKE UNIJE JE –

ob upoštevanju Pogodbe o delovanju Evropske unije,

ob upoštevanju Uredbe Sveta (EU) št. 753/2011 z dne 1. avgusta 2011 o omejevalnih ukrepih proti nekaterim posameznikom, skupinam, podjetjem in subjektom zaradi razmer v Afganistanu (1) ter zlasti člena 11(4) Uredbe,

ob upoštevanju naslednjega:

Odbor Varnostnega sveta Združenih narodov, ustanovljen v skladu z odstavkom 30 Resolucije Varnostnega sveta 1988 (2011), je 19. in 28. decembra 2012 ter 15. januarja 2013 spremenil seznam posameznikov, skupin, podjetij in subjektov, za katere veljajo omejevalni ukrepi.

SPREJEL NASLEDNJO UREDBO:

Člen 1

Priloga I k Uredbi (EU) št. 753/2011 se spremeni, kot je določeno v Prilogi k tej uredbi.

Člen 2

Ta uredba začne veljati na dan objave v Uradnem listu Evropske unije.

(1) UL L 199, 2.8.2011, str. 1.

PRILOGA

I. Vnos na seznamu iz Priloge I k Uredbi (EU) št. 753/2011 za osebo v nadaljevanju se nadomesti z vnosom v nadaljevanju:

A. Osebe, povezane s Talibani

Badruddin Haqqani (alias Atiqullah).

Naslov: Miram Shah, Pakistan. Letnica rojstva: približno od leta 1975 do leta 1979. Kraj rojstva: Miramshah, Severni Vaziristan, Pakistan. Drugi podatki: (a) operativni poveljnik mreže Haqqani in član talibske šure v Miram Shahu; (b) pomagal pri vodenju napadov na tarče v jugovzhodnem Afganistanu; (c) sin Jalaluddina Haqqanija, brat Sirajuddina Jallaloudineja Haqqanija in Nasiruddina Haqqanija, nečak Khalila Ahmeda Haqqanija; (d) domnevno umrl konec avgusta 2012. Datum uvrstitve na seznam ZN:11. 5. 2011.

Dodatne informacije iz povzetka razlogov za uvrstitev na seznam, ki ga je pripravil Odbor za sankcije:

Badruddin Haqqani je operativni poveljnik mreže Haqqani, militantne skupine, ki je povezana s Talibani in usmerja svoje dejavnosti s sedeža Agencije Severnega Vaziristana na plemenskih območjih pod zvezno upravo Pakistana. Mreža Haqqani je v ospredju uporniških dejavnosti v Afganistanu in je odgovorna za številne pomembne napade. Vodijo jo trije najstarejši sinovi njenega ustanovitelja Jalaluddina Haqqanija, ki se je pridružil talibanskemu režimu Mullaha Mohammeda Omarja sredi devetdesetih let dvajsetega stoletja. Badruddin je sin Jalaluddina, brat Nasiruddina Haqqanija in Sirajuddina Haqqanija ter nečak Mohammada Ibrahima Omarija in Khalila Ahmeda Haqqanija.

Badruddin pomaga pri vodenju napadov na tarče v jugovzhodnem Afganistanu, ki jih izvajajo uporniki, povezani s Talibani, in tuji bojevniki. Je član talibske šure v Miram Shahu, ki ima nadzor nad dejavnostmi mreže Haqqani.

Badruddin je domnevno eden najpomembnejših vojaških voditeljev in načrtovalcev samomorilskih napadov v okviru mreže Haqqani, ki poveljuje okoli 1 000 bojevnikom. Mreža Haqqani je odgovorna za številne napade v vzhodnem Afganistanu in Kabulu. Badruddin naj bi bil neposredno vpleten v napade proti tujim in afganistanskim silam ter civilistom; tesno sodeluje z drugimi terorističnimi organizacijami, kot sta Al Kaida in Islamsko gibanje Uzbekistana.

Badruddin naj bi tudi vodil ugrabitve, ki jih izvaja mreža Haqqani. Odgovoren je za ugrabitve številnih afganistanskih in tujih državljanov na obmejnem območju med Afganistanom in Pakistanom.

II. Vnosi na seznamu iz Priloge I k Uredbi (EU) št. 753/2011 za osebe v nadaljevanju se črtajo.

A. Osebe, povezane s Talibani

1. Abdul Razaq Ekhtiyar Mohammad.

2. Zabihullah Hamidi (alias Taj Mir).